આ કાર્યક્રમ દરમિયાન ઇઝરાયેલના લોકો નરેન્દ્ર મોદીથી એટલા પ્રભાવિત થયા કે, આખા કાર્યક્રમ દરમિયાન પાંચ વાર મોદીના નામના નારા લાગ્યા હતા. અહીં પીએમ મોદીએ પોતાના સંબોધનની શરૂઆત કરતાં કહ્યું કે, '70 વર્ષોમાં પહેલીવાર ભારતના કોઇ વડાપ્રધાન ઇઝરાયેલની ધરતી પર તમારા આશીર્વાદ લેવા આવ્યા છે. બેંજામિન નેતાન્યાહુએ જે રીતે મને સન્માન આપ્યું, એ સવા સો કરોડ દેશવાસીઓએ આપેલ સન્માન છે, જેને હું ક્યારેય નહીં ભૂલું. અમારી વચ્ચે એક સમાનતા છે, અમારા બંન્નેનો જન્મ અમારા દેશની સ્વતંત્રતા બાદ થયો. નેતાન્યાહુને ભારતીય ભોજન ખૂબ પસંદ છે. ઇઝરાયેલ અને ભારતના તહેવારોમાં પણ કેટલીક સમાનતા છે. ભારતમાં હોળીનો તહેવાર ઉજવાય ત્યારે ઇઝરાયેલમાં પરિનની ઉજવણી થાય છે. ભારતમાં દીવાળી આવે ત્યારે અહીં હનૂકાની ઉજવણી થાય છે.' આ સાથે જ તેમણે ગુરૂવારથી શરૂ થઇ રહેલાં ખેલ સમારંભ માટે ઇઝરાયેલના તમામ દેશવાસીઓને શુભકામના પાઠવી હતી.